Lady Gaga

**Stefani Džoana Andželina Džermanota** (; Menhetn, Njujork, SAD, 28. mart 1986), poznatija kao **Lejdi Gaga** (), američka je kantautorka.

Karijeru je započela u njujorškim diskotekama, gde je nastupala sa Lejdi Starlajt. Istovremeno je radila u izdavačkoj kući Interskoup rekords, gde je pisala tekstove pesama za druge poznate izvođače, među kojim i za Ejkona. Nakon što je čuo kako peva, Ejkon je ubedio čelnike Interskop rekordsa da, zajedno sa njegovom izdavačkom kućom Kon lajv distribjušon, sklope ugovor o saradnji sa Lejdi Gagom. Prvi album, pod nazivom *[[The Fame|"The Fame]]"*, objavila je 19. avgusta 2008. godine. Prva dva singla sa albuma, *[[Just Dance|"Just Dance]]"* i *[[Poker Face|"Poker Face]]"*, postigli su veliki međunarodni uspeh. Prvi je bio nominovan za nagradu Gremi u kategoriji najbolje dens pesme, dok je drugi dostigao prvo mesto na čak 20 top-listi širom sveta. Sam album i njegovih pet singlova su širom sveta prodati u višestrukim zlatnim i platinastim tiražima. EP "*The Fame Monster"* (objavljen 18. novembra 2009. godine) uključivao je hitove *Bad Romance*, *Telephone*, i *Alejandro*. EP i njegovi singlovi postigli su veliki svetski uspeh.

Drugi studijski album *"Born This Way"* (objavljen 23. maja 2011. godine) debitovao je na prvom mestu u više od 20 zemalja, uključujući i SAD, gde je prodao preko milion kopija u prvoj nedelji prodaje. Prvi singl sa albuma *"Born This Way"* je debitovao na prvo mestu američke Bilbord top 100 liste. Treći studijski album *"ARTPOP"* (objavljen 11. novembra 2013. godine) debitovao je na prvom mestu u SAD, i uključivao je hit singl *"Applause".* U septembru 2014. godine, sa Toni Benetom objavljuje album *"Cheek to Cheek".* U 2015. dobija glavnu ulogu u petoj sezoni serije *"American Horror Story"*, za koju će kasnije u 2016. dobiti Zlatni Globus. Sa petim studijskim album *"Joanne"* (objavljen 21. oktobra 2016. godine) postaje prvi ženski izvođač sa četiri uzastopna albuma na prvom mestu u SAD u ovoj deceniji. U februaru 2017. godine, nastupila je na poluvremenu Super Bowl-a, koji je postao najgledaniji muzički nastup u istoriji.

Prema godišnjoj listi magazina *Forbs* za 2010, pretekla je Opru Vinfri na mestu najmoćnijih ljudi u svetskom šou biznisu. Njena zarada je procenjena na 280 miliona američkih dolara.

## Život i karijera
### Rani život

Stefani Džoana Andželina Džermanota rođena je 28. marta 1986. godine u Njujorku. Njeni roditelji su italijanski doseljenici u SAD. Njen otac, Džozef Džermanota, radi kao dizajner sajtova na internetu, a majka Sintija kao asistent telekomunikacija. Lejdi Gaga je njihovo najstarije dete. Sa jedanaest godina, ponuđeno joj je da se pridruži čuvenoj umetničkoj školi Džulijard, ali je odbila i umesto toga pohađala je jednu privatnu katoličku školu. Klavir je počela da svira sa samo četiri godine; prvu baladu napisala je sa trinaest godina, a već sa četrnaest je nastupala u noćnim klubovima. Sa sedamnaest godina, dobila je stipendiju za prestižnu akademiju umetnosti Tiš, gde je studirala muziku. Usavršila je kompozitorske veštine komponujući svoje eseje i referate, a najviše pažnje pridavala je temama kao što su umetnost, religija i politika. Ipak, Gaga je uskoro napustila Tiš.

### 2005—2007: Komponovanje

Sa devetnaest godina je potpisala ugovor sa producentskom kućom Def džem. Ugovor je potpisala nakon što ju je izvršni producent L. A. Rid čuo kako peva u hodniku ispred njegove kancelarije. Ipak, Gaga tvrdi da se ona i Rid nikada nisu lično upoznali. Nakon tri meseca, Rid je otpustio Gagu.

Nekoliko godina kasnije, Gagu je primetio Vinsent Herbert, izvršni producent izdavačke kuće Interskoup rekords. Mnogi izvođači su je zaposlili kao kompozitora i tekstopisca, kao što su Ejkon, Fergi, Pusiket dols i Britni Spirs. Uskoro ju je primetio upravnik kuće Interskoup, Džimi Jovajn, i ponudio joj ugovor sa partnerskom kućom Strimlajn/Interskoup, i spojio je sa muzičarem Ejkonom.

Gaga tada počinje da radi kao tekstopisac pop pesama. Nakon što se iselila iz kuće roditelja, počela je javno da nastupa sa još nekoliko bendova, želeći da se probije. Želeći da se izdvoji od svojih kolega, koji su uglavnom bili članovi rok bendova, izabrala je da izvodi pop muziku. Izjavila je da je otac nije mogao pogledati nekoliko narednih meseci nakon što ju je video kako koristi droge i pleše u burlesknim klubovima. U tom trenutku, Gaga je bila u vezi sa hevi metal bubnjarem po imenu Luk. On je kasnije postao inspiracija za mnoge pesme na njenom debitantskom albumu *The Fame*.

Umetničko ime Lejdi Gaga dao joj je muzički producent Rob Fazari, koji je njen glas poredio s glasom pevača grupe Kvin, Fredija Merkjurija, i uzeo je ime Gaga iz hita grupe Kvin iz 1984. godine, *Radio Gaga*. Fazari joj je pomogao da napiše neke od njenih ranih hitova, koji se nalaze na njenom debitantskom albumu.

Tokom 2007. Lejdi Gaga je sarađivala sa disk džokejom, go–go plesačicom i izvođačicom Lejdi Starlajt, koja joj je pomogla da osmisli njen stil oblačenja na sceni. Počele su zajedno da nastupaju u poznatim klubovima u Njujorku, a njihovi nastupi ličili su na nastupe izvođača tokom sedamdesetih godina 20. veka. U avgustu 2007, njih dve su nastupile na muzičkom festivalu Lolapaluza, na kome su šokirale i zadivile i publiku i kritičare energičnim nastupom.

Gaga je želela da njena muzika bude miks avangarde, elektronike, densa i popa, a bila je inspirisana rok muzikom izvođača kao što su Dejvid Boui i Kvin. U istom tom trenutku, Ejkon, čuvši je kako peva, shvatio je da je Gaga talenat i za pevanje, ne samo za komponovanje. Istog trenutka ubedio je Džimija Jovajna da potpiše ugovor sa Gagom. Ejkon je kasnije počeo da je zove *„svestrani igrač“*. Iako je već duže vreme radila sa Ejkonom, Gaga je na prvom solo albumu počela da radi sa producentom Redvanom. Želela je da stvori miks retro dens ritma sa urbanim melodijama, da pesme imaju prizvuk popa, ali da opet zadrže osnovu rok muzike.

### 2008—2010: ''The Fame'' i ''The Fame Monster''

Lejdi Gaga se 2008. preselila u Los Anđeles kako bi završila rad na prvom albumu *The Fame*. Gaga je izjavila da se, radeći na albumu, *„udala“* za više različitih žanrova, od hevi metala do urbane muzike. Počela je da radi sa timom nazvanim *House of Gaga*, sa kojim sarađuje oko odeće, kostima i scenskih efekata. Album *The Fame* je dobio uglavnom pozitivne kritike, a prosečna ocena albuma bila je 71 od ukupno 100 procenata. Časopis Tajms je opisao album kao fantastičan miks balada Dejvida Bouija, dramatičan album inspirisan grupom Kvin i izuzetno zabavnim pesmama koje navode na ples. Prvi singl sa albuma, *Just Dance*, objavljen je 8. aprila 2008, i dostigao prvo mesto na muzičkim listama u sedam zemalja. Jedna od ovih zemalja bile su Sjedinjene Američke Države, na čijim je radio–stanicama *Just Dance* počeo da se pušta u oktobru, i dostigao je broj jedan 2009, postavši tako njen prvi singl broj jedan u SAD. Drugi singl, *Poker Face*, objavljen je 26. septembra 2008. i našao se na prvom mestu lista u skoro dvadeset zemalja. *Poker Face* je postao njen drugi singl broj jedan na listi magazina Bilbord.

Album *The Fame* se našao na prvom mestu lista albuma u Austriji, Ujedinjenom Kraljevstvu, Kanadi i Irskoj, i četvrtom u Australiji. Kako bi radili na njenoj promociji u Americi, *House of Gaga* organizovao je njenu prvu koncertnu turneju, sa američkom krupom Nju kids in d blok, koja takođe snima za Interskoup. Gaga je s njima na turneji provela dva meseca, oktobar i novembar 2008. godine. Sa njima je snimila i duet *Big Girl Now*, koji se našao na njenom albumu kao bonus pesma. U oktobru 2008, *The Fame* je objavljen u SAD i debitovao je na 17. mestu Bilbord hot 100, i u prvoj nedelji prodato je 24.000 primeraka., a kasnije je dospeo na četvrto mesto. Širom sveta album se prodao u 2,3 miliona primeraka.

Dana 5. decembra 2008, Bi-Bi-Si proglasio je Gagu pevačicom koja najviše obećava. Ona je takođe potvrdila da će nastupiti kao predgrupa Pusiket dols na njihovoj turneji, tokom koncerata u Evropi i Okeaniji. Turneja je počela 18. januara u Aberdinu, Škotska, a završila se 30. maja u Pertu, Australija. Tada je i njen prvi singl *Just Dance* bio nominovan za Gremi za najbolju dens pesmu, ali ipak nije osvojio nagradu. Dana 18. februara 2009, Gaga, pevač grupe Kilers i grupa Pet šop bojs izveli su medli raznih pesama na dodeli Brit nagrada. Dana 20. februara 2009, časopis *Hulikju njuz* objavio je da je Gaga donirala veliki broj karata za svaki nastup u SAD i Kanadi tokom njene turneje *[[The Fame Ball Tour]]*, kako bi finansijski podržala nekoliko osnovnih škola u Los Anđelesu, kao i da će nekoliko njenih obožavalaca imati priliku da je upozna.

Prva severnoamerička turneja Lejdi Gage, *[[The Fame Ball Tour]]*, počela je 12. marta 2009. sa pohvalama kritičara. Pre početka turneje, Gaga je svojim obožavaocima obećala nezaboravno iskustvo. Takođe, njen nastup na turneji sa Pusiket dols je bio dobro prihvaćen, i mnogi kritičari su tvrdili kako je Gaga zasenila Pusiket dols. Uskoro je objavila i novi singl, *[[LoveGame]]*, čiji je muzički spot bio bojkotovan na nekoliko televizijskih kanala, koji su odbili da ga prikažu zbog eksplicitnog seksualnog sadržaja.

Gaga je pozirala za naslovnu stranu časopisa Roling stoun noseći samo haljinu od plastičnih mehurića. U junu 2009. otkrila je da planira da organizuje turneju zajedno sa Kanjem Vestom. Nastupila je na dodeli nagrada Mačmjuzik, i osvojila nagradu za najbolji spot jednog inostranog izvođača za svoj spot *Poker Face*. Dana 26. juna nastupala je na festivalu u Glastonberiju, a u medijima su se pojavile spekulacije da je nastupila pod uticajem alkohola, budući da se sledećeg dana nije pojavila na nastupu grupe Tejk det. Kasnije je potvrđeno da je propustila nastup jer se nije osećala dobro. Kasnije je ipak potvrdila da će nastupati sa grupom tokom poslednjih dana na njihovoj turneji.

### 2011—2015: ''Born This Way, Artpop'', i ''Cheek to Cheek''

Lejdi Gaga je naziv svog drugog albuma i trećeg velikog izdanja Born This Way otkrila na MTV VMA 2010 dok je dobila nagradu za najbolji spot godine Bad Romance. Album je izašao u prodaju 23. maja 2011. godine. Prvi singl Born This Way izašao je 11. februara 2011. godine. Prvi put je otpevan uživo na 53. Dodelama Gremi nagrada. Naziv drugog singla je Judas, trećeg The Edge Of Glory, četvrtog Yoü And I i petog Marry The Night. Lejdi Gaga je u septembru 2012 . godine objavila svoj parfem pod nazivom "Fame" i parfem je postao najprodavaniji u 2012 . godini . Lejdi Gagina treća svetska turneja "Born This Way Ball" počela je 27 . aprila 2012 . godine a završila se 11 . ferbruara 2013. godine. Tokom koncerta u Montrealu, pevačica je doživela nezgodu zbog koje je morala da ode na operaciju kuka i da otkaže ostatak turneje .

Lejdi Gaga je u junu 2013. godine najavila izlazak trećeg studijskog albuma Artpop (stilizovan kao " ARTPOP ") za 11. novembar 2013. godine i prvi singl Applause koji je objavila 12. avgusta 2013. godine. Pesma je trebala da izađe 19. avgusta ali je pomerila datim objavljivanja za 7. dana unazad. 19. avgusta 2013. godine je pred punim Times Square-om u emisiji Good Morning America predstavila spot za pesmu Applause. 25. avgusta premijerno je prvi put posle operacije kuka u februaru nastupila na dodeli MTV EMA 2013. sa pesmom Applause.

Lejdi Gaga na iTunes Festival -u 2013
Dana 1. septembra na iTunes' festivalu 2013. godine održala je jedan koncert posle operacije kuka na kojem je otpevala osam pesama sa novog albuma Artpop: Aura, MANiCURE, ARTPOP, Jewels & Drugs, Sex Dreams, Swine, I Wanna Be With You i Applause. Lejdi Gaga, se takođe pojavljuje u filmu "Machete Kills" koji je izašao 11 . oktobra 2013 . Nakon neočekivanog velikog uspeha pesme " Do What U Want " koji je bio prvobitno promotivni singl, postao je drugi zvaničan singl sa albuma. Promotivni singl " Venus " izašao je 27. oktobra. Treći i poslednji singl sa albuma "G.U.Y." je objavljen 28. marta 2014. godine, i nije najbolje prošao n listama. U maju kreće na svetsku turneju "artRAVE: The ARTPOP Ball Tour" koje je trajala do novembra iste godine. Pre nego što je turneja bila završena, 23. septembra objavljuje jazz album "Cheek to Cheek" sa Toni Benetom. Album je debitovao na 1. mestu Američke top liste, i postao je njen 3. uzastopni album koji je bio broj. 1. Krajem 2014. godine, Gaga i Toni kreću na "Cheek To Cheek Tour" u Severnoj Americi i Evropi, kako bi promovisali album. Nakon završetka turneje, Lejdi Gaga kreće da snima 5. sezonu američke serije "American Horror Story" u kojoj je imala glavnu ulogu. To je bio njen debi u televizijskoj seriji, i emitovanje je trajalo od oktobra 2015. do januara 2016. godine. U januaru, Gaga dobija Zlatni Globus za svoju ulogu u seriji, što je i ujedno prva nagrada koju je dobila kao glumica. U februaru je pevala Američku himnu na 50. Super Bowl-u, odala počast Dejvid-u Boui-u na dodeli Gremija, i otpevala svoju pesmu "Til It Happens To You" na dodeli Oskara. Bila je nominovana za Oskara za istoimenu pesmu.

### 2016—sada: ''Joanne,'' nastup na poluvremenu Super Bowl-a, i ''A Star Is Born''

17. Avgusta je najavila da će nova pesma "Perfect Illusion" izaći u Septembru. Pesma će se naći na petom studijskom albumu, koji nosi naziv "Joanne". Album se našao u prodaji 21. oktobra, i debitovao je na prvom mestu američke top liste albuma. Drugi singl "Million Reasons" je postigao veliki svetski uspeh nakon izvedbe pesme na poluvremenu Super Bowl-a. U aprilu je na svom nastupu na Coachelli izvela novu pesmu "The Cure". U avgustu 2017. godine je krenula na novu svetsku turneju pod nazivom "Joanne World Tour". 22. septembra je objavljen Netflix dokumentarac "Gaga: Five Foot Two" koji je oduhvatio period od snimanja albuma "Joanne" do njenog nastupa na poluvremenu Super Bowl-a. Gaga zajedno sa rediteljem Bradley Cooper-om igra glavnu ulogu u rimejku filma "A Star Is Born" koji je izašao u bioskopima u oktobru 2018. Film je postigao veliki komercijalni uspeh. Krajem 2018. godine će otvoriti rezidenciju u Las Vegasu.

## Stil i uticaji

Na Gagu su najveći uticaj izvršili rok muzičari kao što su Dejvid Boui i grupa Kvin, pevači Majkl Džekson i Madona, umetnik Endi Vorhol, pesnik Rajner Marija Rilke i moda. Izjavila je kako obožava modu i da je moda sve za nju.

Gaga je takođe izjavila da je ljubav prema modi nasledila od majke. Ona je takođe rekla da se najbolje pronalazi u odeći marke Versače i smatra Donatelu Versače svojom muzom u mnogim stvarima. Melisa Megsejsej iz časopisa Los Anđeles tajms izjavila je da bi Gaga bila dobar član Donateline grupe. Gaga poseduje njen sopstveni producentski tim po imenu *House of Gaga*, koju vodi ona lično. Tim kreira njenu odeću, radi na scenskim efektima i njenim frizurama tokom nastupa.

Krajem 2008, Gagin stil oblačenja poređen je sa stilom Kristine Agilere, uključujući frizuru i šminku. Agilera je kasnije izjavila da uopšte ne obraća pažnju na tu osobu i da čak ne zna da li je Gaga muškarac ili žena. Gaga je kasnije rekla da smatra poređenja dobrodošlim, jer joj to obezbeđuje popularnost u medijima. Ipak, kasnije je dodala da ne želi da bude zapamćena po skandalu sa Kristinom Agilera i kako niko ne može da je kopira, zato što ona ne može da bude kopirana.

Gaga je prirodno brineta, ali je 2008. obojila kosu. Za *Tajms* je izjavila da je to učinila zato što su je mnogi ljudi, dok je bila brineta, zamenjivali sa pevačicom Ejmi Vajnhaus. Njen imidž i modni ukus kasnije su kopirale i druge poznate ličnosti, kao što su Paris Hilton i Nikol Riči. Nedavne ankete pokazale su da je, zahvaljujući Lejdi Gaga, prodaja dugačkog ženskog veša porasla za 25%. U maju 2009. Gaga je za časopis Roling stoun izjavila da je biseksualka i da je inspirišu lepe žene. Ona je dodala da ta činjenica tera njene momke da se osećaju neprijatno. U aprilu je na jednom od svojih koncerata izjavila da njena pesma *Poker Face* govori o maštanju o ženi dok je u krevetu sa muškarcem.

## Diskografija
### Albumi
* 2008. – *[[The Fame]]*
* 2009. – *[[The Fame Monster]]*
* 2011. – *[[Born This Way]]*
* 2013. – *[[Artpop]]*
* 2014. – *[[Cheek to Cheek]]*
* 2016. – *[[Cheek to Cheek|Joanne]]*
* 2018. – *[[Cheek to Cheek|A Star Is Born (Soundtrack)]]*
* 2020. – *Chromatica*
* 2024. – *Harlequin*

### Singlovi
* 2008. – *Just Dance*
* 2008. – *Poker Face*
* 2009. – *LoveGame*
* 2009. – *Paparazzi*
* 2009. – *Bad Romance*
* 2010. – *Telephone*
* 2010. – *Alejandro*
* 2011. – *Born This Way*
* 2011. – *Judas*
* 2011. – *The Edge Of Glory*
* 2011. – *Yoü And I*
* 2012. – *Marry The Night*
* 2013. – *Applause*
* 2013. – *Do What U Want*
* 2014. – *G.U.Y.*
* 2014. – *Anything Goes*
* 2014. – *I Can't Give You Anything But Love*
* 2015. – *Til It Happens To You*
* 2016. – *Perfect Illusion*
* 2016. – *Million Reasons*
* 2017. – *The Cure*
* 2018. – *Joanne (Where Do You Think You're Goin'?)*
* 2018. – *Shallow*

## Reference




## Vanjske veze

* Službena stranica
*